*****

ΚΑΝΟΝΙΣΜΟΣ (ΕΟΚ) αριθ. 3641/85 ΤΟΥ ΣΥΜΒΟΥΛΙΟΥ

της 20ής Δεκεμβρίου 1985

για την τροποποίηση του κανονισμού (ΕΟΚ) αριθ. 1787/84 για το Ευρωπαϊκό Ταμείο Περιφερειακής Ανάπτυξης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 1787/84 του Συμβουλίου (4) ορίζει τις διατάξεις που διέπουν τις παρεμβάσεις του Ευρωπαϊκού Ταμείου Περιφερειακής Ανάπτυξης (ΕΤΠΑ)·

ότι συνθήκη για την προσχώρηση της Ισπανίας και της Πορτογαλίας θα αρχίσει να ισχύει την 1η Ιανουαρίου 1986, υπό την επιφύλαξη της κατάθεσης των εγγράφων κύρωσης πριν από την ημερομηνία αυτή·

ότι πρέπει, υπό τις συνθήκες αυτές, να προσδιορισθούν οι όροι συμμετοχής των νέων κρατών μελών στους πόρους του ΕΤΠΑ από την 1η Ιανουαρίου 1986·

ότι πρέπει, όπως αναφέρεται στην πράξη προσχώρησης της Ισπανίας και της Πορτογαλίας, να προσαρμοστούν οι διατάξεις του κανονισμού (ΕΟΚ) αριθ. 1787/84 που καθορίζουν τα κατώτατα και ανώτατα όρια της ψαλίδας που παρέχεται για κάθε κράτος μέλος·

ότι, για επιτευχθεί αποτελεσματική διαχείριση των πόρων του ΕΤΠΑ, ενδείκνυται να εναρμονιστούν οι περίοδοι αναφοράς, κατά τις οποίες εφαρμόζονται τα όρια αυτά·

ότι η ανάπτυξη των πορτογαλικών περιφερειών απαιτεί σημαντική χρηματοδοτική ενίσχυση και ότι πρέπει, λόγω της ανεπάρκειας των χρηματοδοτικών πόρων που μπορεί να διαθέσει η χώρα αυτή για επενδύσεις, να υπάρχει πρόβλεψη αύξησης, για μεταβατική περίοδο, των ποσοστών παρέμβασης του ΕΤΠΑ υπέρ ενεργειών σχετικών με την Πορτογαλία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 4 του κανονισμού (ΕΟΚ) αριθ. 1787/84, η παράγραφος 3 αντικαθίσταται από το ακόλουθο κείμενο:

«3. Οι πόροι του ΕΤΠΑ χρησιμοποιούνται σύμφωνα με ψαλίδες, τα κατώτατα και ανώτατα όρια των οποίων καθορίζονται κατωτέρω:

(σε %)

1.2.3 // // // // Κράτος μέλος

// Κατώτατο όριο // Ανώτατο όριο // // // // Βέλγιο // 0,61 // 0,82 // Δανία // 0,34 // 0,46 // Γερμανία // 2,55 // 3,40 // Ελλάδα // 8,36 // 10,64 // Ισπανία // 17,97 // 23,93 // Γαλλία // 7,48 // 9,96 // Ιρλανδία // 3,82 // 4,61 // Ιταλία // 21,62 // 28,79 // Λουξεμβούργο // 0,04 // 0,06 // Κάτω Χώρες // 0,68 // 0,91 // Πορτογαλία // 10,66 // 14,20 // Ηνωμένο Βασίλειο // 14,50 // 19,31 » // // //

Άρθρο 2

Προσωρινά, για τα έτη 1986 και 1987, τα κατώτατα και ανώτατα όρια που καθορίζονται για την Ισπανία και την Πορτογαλία στο άρθρο 4 παράγραφος 3 του κανονισμού (ΕΟΚ) αριθ. 1787/84, όπως τροποποιήθηκε από τον παρόντα κανονισμό, εφαρμόζονται, κατά παρέκκλιση του άρθρου 4 παράγραφος 4 πρώτο εδάφιο του κανονισμού (ΕΟΚ) αριθ. 1787/84, για περίοδο δύο ετών.

Άρθρο 3

Μέχρι τις 31 Δεκεμβρίου 1990, κατά παρέκκλιση του άρθρου 7 παράγραφος 4, του άρθρου 11 παράγραφος 6, του άρθρου 16 παράγραφος 1 και του άρθρου 20 παράγραφοι 1 και 2 του κανονισμού (ΕΟΚ) αριθ. 1787/84, τα ποσοστά συμμετοχής του ΕΤΠΑ στη χρηματοδότηση σχεδίων και προγραμμάτων στις πορτογαλικές περιφέρειες μπορούν να αυξηθούν κατά 20 μονάδες, με ένα ανώτατο όριο 70 %.

Η Επιτροπή επανεξετάζει την κατάσταση πριν από την ημερομηνία αυτή και υποβάλλει, ενδεχομένως, κατάλληλες προτάσεις στο Συμβούλιο.

Άρθρο 4

Ο κανονισμός αρχίζει να ισχύει την 1η Ιανουαρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Δεκεμβρίου 1985.

Για το Συμβούλιο

Ο Πρόεδρος

R. KRIEPS

(1) ΕΕ αριθ. C 181 της 19. 7. 1985, σ. 7.

(2) Γνώμη διατυπωθείσα στις 15 Νοεμβρίου 1985 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. C 333 της 25. 11. 1985, σ. 1.

(4) ΕΕ αριθ. L 169 της 28. 6. 1984, σ. 1.